বিশ্বকাপের পর বার্সায় ফিরতে চেয়েছিলেন লিও মেসি

ওয়েব ডেস্ক: এককালে লিওনেল মেসি (Lionel Messi) এবং বার্সেলোনাকে (FC Barcelona) সমার্থক মনে করা হত৷ সেই ২০০০ সালে ১৩ বছর বয়সে আর্জেন্টিনার রোজারিও থেকে স্পেনে বার্সার অ্যাকাডেমি লা মাসিয়ায় (La Masia) যোগ দেন। বাকিটা ইতিহাস। এরপর ২০২১ সালে ঘটে বিচ্ছেদ। বার্সা সমর্থকদের কাঁদিয়ে পিএসজিতে (PSG) যোগ দেন আর্জেন্টাইন মহাতারকা। তবে কাতার বিশ্বকাপ (Qatar World Cup) জেতার পর বার্সায় ভীষণভাবে ফিরতে চেয়েছিলেন তিনি।

কাতালুনিয়ার ক্লাবের আর্থিক সমস্যার কারণে ঐতিহাসিক প্রত্যাবর্তন হয়নি। তা নিয়ে আজও আক্ষেপ রয়েছে মেসির। সম্প্রতি এক ইউটিউব চ্যানেলকে দেওয়া সাক্ষাৎকারে তিনি বলেন, “২০২২ বিশ্বকাপের পর আমি বার্সেলোনা ছাড়া অন্য কোনও ইউরোপিয়ান ক্লাবে ভাবছিলামই না। আমার লক্ষ্য ছিল প্রত্যাবর্তন। আমি বাড়ি ফিরতে চেয়েছিলাম, যেখানে সবকিছু শুরু হয়েছিল। কিন্তু দুর্ভাগ্যবশত সেটা সম্ভব হল না।”

আরও পড়ুন: নেই হেড কোচই, সুপার কাপকে গুরুত্ব দিচ্ছে না মোহনবাগান!

শেষ পর্যন্ত ইউরোপের অন্য কোনও ক্লাবে যাননি মেসি। মার্কিন মুলুকে পাড়ি জমান তিনি, নতুন ঠিকানা হয় ডেভিড বেকহ্যামের ইন্টার মায়ামি৷ দু’ বছর ধরে সেখানেই পায়ের জাদু দেখাচ্ছেন তিনি। ২০২৫ সালের শেষে মায়ামির সঙ্গে চুক্তি শেষ হবে। নতুন চুক্তি করেন কি না সেটাই দেখার।

তবে মেসিকে নিয়ে যেটা সবচেয়ে বড় প্রশ্ন তা হল, আগামী বছর বিশ্বকাপ তিনি খেলবেন কি না। এখন ৩৭ বছর বয়স হলেও দিব্যি চালিয়ে যাচ্ছেন। তবে চোটপ্রবণতা একটু বেড়েছে। সেটা সামলে নিতে পারলে নীল সাদা জার্সিতে অধিনায়কের আর্মব্যান্ড পরে আবার দেখা যাবে লিও মেসিকে।