চ্যাম্পিয়ন্স লিগ সেমিফাইনালে আজ বার্সা বনাম ইন্টার

ওয়েব ডেস্ক: বার্সেলোনা (FC Barcelona) শেষবার যখন উয়েফা চ্যাম্পিয়ন্স লিগ (UEFA Champions League) জিতেছিল, তখন সেই দলে খেলতেন লিওনেল মেসি (Lionel Messi)। তারপর কাতালুনিয়ার ক্লাবের উপর দিয়ে বহু ঝড় বয়ে গিয়েছে। ঘরোয়া লিগ জিতলেও ইউরোপ সেরা হওয়ার টুর্নামেন্টে বার বার ধাক্কা খেতে হয়েছে। এবারে সুযোগ এসেছে ফের চ্যাম্পিয়ন্স লিগ জেতার। এমনকী হান্সি ফ্লিকের (Hansi Flick) বার্সা এ মরসুমে ট্রেবলও জিততে পারে।

জার্মান কোচের হাতে পড়ে বিধ্বংসী হয়ে উঠেছে স্পেনের ঐতিহ্যশালী ক্লাব। গত শনিবার রিয়াল মাদ্রিদকে ৩-২ হারিয়ে কোপা দেল রে চ্যাম্পিয়ন হয়েছে তারা। লা লিগাতেও চির-প্রতিদ্বন্দ্বী দলের থেকে চার পয়েন্টে এগিয়ে আছেন লামিনে ইয়ামাল (Lamine Yamal), রাফিনহারা। চ্যাম্পিয়ন্স লিগ সেমিফাইনালের প্রথম লেগে তাদের সামনে ইন্টার মিলান (Inter Milan)। ইতালির ক্লাব বায়ার্ন মিউনিখের মতো হেভিওয়েট দলকে হারিয়ে সেমিতে উঠেছে।

আরও পড়ুন: হল না ত্রিমুকুট, সুপার কাপ থেকে মোহনবাগানের বিদায়

ফর্মের বিচারে বার্সা আজ এগিয়ে। কিন্তু ইন্টারের খেলার ধরন তাদের বেগ দিতে পারে। রক্ষণ জমাট করে সুযোগ মতো কাউন্টার অ্যাটাক করে খেলে সিমোনে ইনজাঘির দল। গোল করতে তাঁর সেরা অস্ত্র মেসির জাতীয় দলের সতীর্থ লাতারো মার্তিনেজ (Lautaro Martinez)। বার্সার রক্ষণে কাঁপন ধরাতেই পারেন তিনি। এদিকে বার্সার স্ট্রাইকার রবার্ট লেওয়ানডস্কি আজও চোটের জন্য নেই।

অন্য সেমিফাইনালে মঙ্গলবার রাতে আর্সেনালকে ১-০ হারিয়ে দিয়েছে পিএসজি। ১৬ বছর পর সেমিফাইনালে উঠেছে আর্সেনাল। ফাইনালে উঠতে হলে পরের লেগে প্যারিসের মাঠে জিততে হবে যা খুবই কঠিন কাজ। আর্সেনালের কোচ মিকেল আর্তেতা অবশ্য জানিয়েছেন, অ্যাওয়ে ম্যাচে জেতার মতো যথেষ্ট শক্তি তাঁর দলের আছে।